[{"text_idx": "#000003", "text": "Jessica, a fu\u2019n brentis, yn cyflogi prentisiaid yn ei salon ei hunan erbyn hyn"}, {"text_idx": "#000005", "text": "Jessica Davies yn goruchwylio\u2019i phrentis, Caitlin Simmonds, wrth ei gwaith yn y salon."}, {"text_idx": "#000006", "text": "Roedd Jessica Davies mor falch o\u2019r prentisiaethau trin gwallt a ddilynodd ar ddechrau ei gyrfa fel ei bod hi\u2019n cyflogi prentisiaid yn ei salon ei hunan erbyn hyn."}, {"text_idx": "#000007", "text": "Mewn dim ond 10 mlynedd, datblygodd Jessica, sy\u2019n 26, o fod yn ferch ifanc oedd a\u0302 swydd dydd Sadwrn i fod yn berchennog ar JD Hairdressing yn Abersychan, Torfaen, lle mae\u2019n cyflogi dwy brentis, Caitlin Simmonds, 19, a Jordan Jones, 17."}, {"text_idx": "#000008", "text": "Llwyddodd i wireddu breuddwyd plentyndod trwy ennill cymwysterau trin gwallt ond freuddwydiodd hi erioed y byddai\u2019n berchen busnes yn ddim ond 21 oed."}, {"text_idx": "#000009", "text": "Ar o\u0302l ennill cymhwyster Trin Gwallt Lefel 1 tra oedd yn yr ysgol ac yn gweithio yn Hair on Harpers ar ddyddiau Sadwrn, symudodd ymlaen i wneud Prentisiaeth Sylfaen yn 16 oed."}, {"text_idx": "#000010", "text": "Yna, gwnaeth Jessica Brentisiaeth Sylfaen mewn Gwaith Barbwr a Phrentisiaeth mewn Trin Gwallt cyn manteisio ar y cyfle i brynu cynnwys Hair on Harpers bum mlynedd yn o\u0302l. Newidiwyd enw\u2019r salon i JD Hairdressing ac, erbyn hyn, mae Jessica\u2019n ymdrechu i ddatblygu\u2019r busnes cyn chwilio am gyfleoedd i ehangu."}, {"text_idx": "#000012", "text": "\u201cFues i\u2019n lwcus iawn i gael cyfle i ddysgu wrth weithio a mynd ymlaen i gwblhau prentisiaethau mewn Trin Gwallt a Gwaith Barbwr,\u201d meddai Jessica, sy\u2019n byw ym Mhont-y-pw\u0302l. \u201cDoeddwn i byth yn meddwl y cawn i fy salon fy hunan."}, {"text_idx": "#000013", "text": "\u201cYr uchafbwyntiau i mi yw gweld fy mhrentisiaid a\u2019r busnes yn tyfu \u2013 mae hynny\u2019n wych. Mae\u2019n anhygoel bod cleientiaid wedi bod yn ffyddlon i mi ers pan o\u2019n i\u2019n gweithio yma ar dyddiau Sadwrn pan o\u2019n i yn yr ysgol."}, {"text_idx": "#000015", "text": "\u201cMae cael prentisiaid yn y salon yn help enfawr i\u2019r busnes ac i mi. Heblaw amdanyn nhw, fyddwn i ddim yn y man lle\u2019r ydw i heddiw a fyddai\u2019r busnes ddim mor llwyddiannus.\u201d"}, {"text_idx": "#000017", "text": "\u201cMae Jessica yn fo\u0300s ardderchog,\u201d meddai. \u201cMae wedi fy helpu i fod yn fwy hyderus trwy fy ngwthio i wneud pethau nad o\u2019n i\u2019n gyfforddus yn eu gwneud i ddechrau. Ro\u2019n i eisiau gwneud prentisiaeth achos, yn fy marn i, rydych chi\u2019n dysgu mwy wrth weithio nag wrth fynd i\u2019r coleg.\u201d"}, {"text_idx": "#000018", "text": "Dywedodd Donna Friend, rheolwr rhaglenni ISA Training: \u201cRwy\u2019n credu ei bod yn wych i ni, sy\u2019n ddarparwr hyfforddiant, weld ein dysgwyr yn datblygu ac yn dod yn berchen ar eu busnes eu hunain \u2013 a gweld hwnnw\u2019n tyfu trwy ddefnyddio prentisiaid."}, {"text_idx": "#000019", "text": "\u201cMae ein cyflogwyr yn chwilio am ddysgwyr sydd a\u0302 sgiliau bywyd ac sydd wedi cael profiad yn y gweithle a dyna\u2019n union beth mae Jessica wedi\u2019i wneud.\u201d"}, {"text_idx": "#000020", "text": "Mae Llywodraeth Cymru yn cynnig cymhelliad ariannol i gyflogwyr gyflogi prentis cyn 28 Chwefror y flwyddyn nesaf, os bydd arian ar gael, er mwyn hybu datblygiad y gweithlu."}]